चकिया वाले बोले- सजा आदमी नहीं देखती, हिंदू-मुसलमान, साधु-मौलवी जो अपराध करेगा..भोगेगा
Atiq Ahmed Chakia Wale said - 'Man does not see punishment...Hindu-Muslim, monk-maulvi who commits crime...will suffer' अतीक अहमद के घर पर चकिया वाले बोले- ‘सजा आदमी नहीं देखती...हिंदू-मुसलमान, साधु-मौलवी जो अपराध करेगा..भोगेगा’
"मैंने अतीक को स्कूल जाने वाले बच्चे की उम्र से लेकर सांसद बनते देखा। उसकी शख्सियत हमेशा शान-ओ-शौकत भरी रही। उसके पिता फिरोज अहमद तांगा चलाते थे, लेकिन उन्होंने ताउम्र अपने बच्चों को शहजादों की तरह पाला। आज पूरे चकिया में शायद ही ऐसा कोई घर हो जिसने अतीक पहलवान से मदद न ली हो। आज उन्हें उम्रकैद की सजा मिली है, तो इसमें कोई नई बात नहीं है।" 
"देश की जेलें तो उम्रकैद काट रहे हजारों-लाखों कैदियों से भरी हुई है। चाहे जो हों हिंदू-मुसलमान, साधु-महाराज, मौलवी-मौलाना, जिसने भी कोई अपराध किया किया वो सजा काट रहा है। कोई 10 साल जेल काटता, तो कोई उम्र भर सलाखों के पीछे रहता है। अतीक की तकदीर में जो लिखा था, वही हो रहा है।" ये कहना है अतीक के पुश्तैनी गांव चकिया में लोहे की दुकान करने वाले 76 साल के बुजुर्ग मोहम्मद राउफ का।
28 मार्च को MP/MLA कोर्ट ने 17 साल पुराने उमेश पाल अपहरण मामले में अतीक सहित 3 लोगों को उम्रकैद की सजा सुनाई। कोर्ट के फैसले के बाद भास्कर की टीम अतीक के पुश्तैनी घर और मोहल्ले में पहुंची। वहां के लोगों से जाना कि वे अदालत के फैसले से कितना इत्तेफाक रखते हैं। चलिए आपको चकिया की गलियों में ले चलते हैं, जहां अतीक का परिवार कभी खच्चर पाला करता था।
कभी पैसे लेने वालों की लाइनें लगी रहती थी, सब धोखा दे गए
राउफ 18 साल पहले की बात याद करते हुए कहते हैं, "अतीक 2004 में सांसद बने तो पूरे चकिया में जश्न का माहौल था। घर-घर मिठाइयां बांटी गईं, जिन लोगों ने उनके लिए प्रचार किया उन्हें मुंह मांगा इनाम मिला। जब वो सांसद थे, तो उनके घर में दिन-रात चंदा लेने वालों, गरीबों से लेकर नेताओं की भीड़ लगी रहती थी। चाहे जो हो... बहन-बेटी, बेवा-यतीम, उसके सामने जो मदद मांगने जाता, वो कभी निराश नहीं लौटता। लोग उसकी जय-जयकार करते थे।"
"तमाम अच्छी बातों के बावजूद ये किसी को नहीं पता था कि उसका बैकग्राउंड क्या है। उनकी क्रिमिनल पोजिशन क्या है। धीरे-धीरे जब टीवी-अखबारों में उनके खिलाफ खबरें छपने लगीं। उनकी एक अलग इमेज सबके सामने आती गई। फिर लोगों ने उससे बचना शुरू कर दिया। जो लोग उसके यहां चंदा मांगने जाते, वही उनसे किनारा करने लगे।"
"यही वजह है कि आज उनको सजा मिली है, तो चकिया के लोग उनके बारे में कुछ भी बोलने से बच रहे हैं। खैर... ये मामला लॉ-एंड-ऑर्डर का है। अतीक चाहें तो हाईकोर्ट में अपील कर सकते हैं। कोई अजीब बात नहीं होगी कि उन्हें भी बेल मिल जाए।"
'पानी में रहकर मगर से कौन दुश्मनी लेता है साहब'
राउफ की दुकान से महज 500 मीटर दूर अगली गली में हमें अतीक का खंडहर बन चुका दफ्तर मिला। ये वही दो मंजिला ऑफिस है जहां अतीक सांसद रहते हुए लोगों से मिलता था। हालांकि, मायावती की सरकार में इसे कुर्क कर लिया गया था और 3 साल पहले योगी सरकार ने इस पर बुलडोजर चलवा दिया। इसी ऑफिस से चकिया बाजार शुरू हो जाता है, जो सीधे अतीक के पुश्तैनी मकान तक जाती है।
चकिया बाजार में साल 1995 से परचून की दुकान चलाने वाले मो. अनवर कहते हैं, "जो होना था हो गया। केवल चकिया ही नहीं पूरे इलाहाबाद को पता है कि कौन सही है कौन गलत। हां, वो बात अलग है कि अतीक ने कभी यहां के लोगों के साथ बुरा नहीं किया। हम बस यही कहेंगे कि कोर्ट ने जो फैसला लिया, जांच परख के ही लिया होगा। इसके आगे कुछ नहीं कह सकते।" ये कहने के बाद अनवर मुस्कुराते हुए कहते हैं, पानी में रहकर मगर से कौन दुश्मनी लेता है साहब।
'कानून सब के लिए एक, हम-आप कुछ कर नहीं सकते' 
चकिया में अजय इलेक्ट्रिकल के नाम से दुकान चलाने वाले राजेंद्र (बदला हुआ नाम) ने MP/MLA कोर्ट के फैसले को सही कहा। उन्होंने बताया, "चांद बाबा की मौत के बाद अतीक की इमेज पूरी तरह से बदल गई। हमने वो दिन देखा है जब बीच बाजार में चांद बाबा और अतीक की गैंग एक दूसरे पर बमबाजी कर रही थी। दिनदहाड़े गोलियां चलीं तो सब ने दुकान का शटर डाउन कर लिया था। चांद बाबा की मौत के बाद अतीक इलाहाबाद का नया डॉन बन गया था।"
"कानून सब के लिए एक है। हम-आप कुछ कर नहीं सकते। जिसने जो किया है, उसे भरना तो होगा ही। ये बात अतीक भी जानता था कि एक न एक दिन उसे ये दिन देखना पड़ेगा।" ये कहते हुए राजेंद्र अतीक के साढ़ू का जमींदोज मकान दिखाते हैं। कहते हैं, "पूरा का पूरा चकिया ऐसे ही खंडहरों से भरा पड़ा है। ये गिराई गईं इमारतें अतीक की करतूतों की कहानी खुद बयां करती हैं।"
अतीक के पुश्तैनी घर के पास रहने वाले लोगों का नेचर अलग
चकिया बाजार से होते हुए हम कसारी मसारी रोड पर पहुंचे। यहां अल हसन फारूकी गर्ल्स इंटर कॉलेज के सामने अतीक का आलीशान घर था। प्रशासन ने इसे भी तोड़कर यहां कुर्की का बोर्ड लगा दिया है। साल 2020 में इस मकान को गिरा दिया गया था। अब यहां उसके पालतू कुत्ते रहते हैं, जिनकी देखभाल स्थानीय NGO कर रहा है।
इस इलाके का माहौल बाकी चकिया के बाकी हिस्सों से बिल्कुल अलग मिला। लोग रोजा इफ्तारी की तैयारी कर रहे थे। हमारे हाथ में माइक देखकर एक बुजुर्ग खुद हमारे पास आ गए। बोले- क्या काम है? आप यहां क्या करने आए हैं। हमने अतीक के बारे में सवाल किया, तो भड़क गए। बोलने लगे- कोई नहीं बोलेगा। आप यहां से चले जाइए।
चकिया में घूमते हुए हमने महसूस किया कि यहां के लोगों के विचार 2 हिस्सों में बंटे हुए हैं। एक वो हैं, जो अतीक पर खुलकर बोलते हैं। दूसरे वो जो आज भी उसके बारे में कुछ भी बोलना नहीं चाहते। ये लोग खासतौर पर उस मोहल्ले के हैं। जहां अतीक का पुश्तैनी घर है।
अब...
अतीक की सजा पर लोगों से बातचीत का सिलसिला यहां खत्म होता है। आगे चकिया इलाके और अतीक से जुड़ी जरूरी बातें जान लीजिए...
आखिर में अतीक की चर्चित तस्वीरों से विदा लेते हैं...
आप अतीक अहमद से जुड़ी ये खबरें भी पढ़ें...
उमेश पाल मर्डर केस का आरोपी गैंगस्टर अतीक अहमद प्रयागराज की नैनी सेंट्रल जेल पहुंच गया है। बरेली जेल से उसके भाई अशरफ को भी यहां लाया गया है। अतीक का बेटा अली अहमद पहले से ही इस जेल में बंद है। जेल प्रशासन ने तय किया है कि मंगलवार को कोर्ट में अतीक की पेशी से पहले इन तीनों की मुलाकात न हो पाए। जेल की सुरक्षा पहले से बढ़ा दी गई है। अतीक के लिए जेल के अंदर एक हाई-सिक्योरिटी बैरक बनाई गई है। 16 नए CCTV लगाए गए हैं।
दैनिक भास्कर की टीम इस वक्त नैनी सेंट्रल जेल पहुंची। अतीक की सुरक्षा में कौन से अधिकारी लगाए गए हैं, सुरक्षा में क्या बदलाव किया गया है, बेटे और भाई से मुलाकात न हो इसकी क्या वजह है जैसे तमाम सवालों के जवाब आइए जानते हैं। पूरी खबर पढ़ें...
यूपी STF के अफसर और 30 हथियारबंद जवान अहमदाबाद पहुंचे और शाम 4 बजे तक गुजरात पुलिस से अतीक की कस्टडी ली। 5 बजकर 44 मिनट पर अतीक को साबरमती जेल से बाहर लाया गया और वैन में बैठा दिया गया। इस दौरान मीडिया से बातचीत में उसने कहा, 'यूपी STF मेरी हत्या कर देगी।'
भास्कर के 2 रिपोर्टर चेतन पुरोहित और कमल परमार अहमदाबाद से प्रयागराज तक पूरे सफर को फॉलो कर रहे थे। उन्होंने बताया कि सुबह 7 बजे के आसपास जब काफिला MP के शिवपुरी में रोका गया तो अतीक को भी बाहर उतारा गया। उससे पूछा गया कि क्या आपको डर लग रहा है, तो गैंगस्टर बोला- किस बात का डर। पढ़ें पूरी खबर...
गैंगस्टर अतीक अहमद को गुजरात जेल से उत्तर प्रदेश लाने की तैयारी है। उत्तर प्रदेश पुलिस रविवार को अहमदाबाद की साबरमती जेल पहुंच गई है। अतीक को जबरन वसूली और दंगा भड़काने के केस में प्रयागराज की कोर्ट में पेश होना है। इसके लिए यूपी पुलिस अहमदाबाद पहुंची है। अतीक का नाम उमेश पाल की हत्या में भी शामिल है। पूरी खबर पढ़ें...